તંત્ર સાથે ઠાકુરની એટલી સાઠગાંઠ હતી કે ટીઆઈએસએસનો રિપોર્ટ એપ્રિલ મહિનામાં દાખલ થયો હતો, પરંતુ પોલીસે ઠાકુરના એનજીઓ સામે છેક ૩૧ મેના રોજ એફઆઇઆર દાખલ કરી. અરે, એ જ દિવસે તેને ભિખારીઓ માટે શેલ્ટર હાઉસ ચલાવવાની મંજૂરી પણ મળી ગઈ. જોકે ૩ જૂને સમાજ કલ્યાણ વિભાગે ઉતાવળે નવો પ્રોજેક્ટ રદ્દ કરી દીધો. સૂત્રો પ્રમાણે, ઠાકુરના એનજીઓ સામે આપેલા રિપોર્ટને સમાજ કલ્યાણ વિભાગના ઉચ્ચ અધિકારીઓએ નજરઅંદાજ કરીને ૨૦૧૩માં બાલિકાઓ માટે શેલ્ટર હોમ ચલાવવાની મંજૂરી આપી દીધી હતી. સૂત્રો પ્રમાણે, મુજફ્ફરપુરમાં પાંચ બાલિકા સંરક્ષણ અને મહિલા સંરક્ષણ ગૃહ ચલાવવા માટે દર વર્ષે ઠાકુરને ૧ કરોડ રૃપિયા મળતા હતા. ઠાકુર પોતાના અખબાર પ્રાતઃ કમલની ૩૦૦ કોપી છાપતો હતો અને ૬૦,૮૬૨ કોપી બતાવીને વર્ષે ૩૦ લાખ રૃપિયાની જાહેરાત મેળવતો હતો. ઠાકુરના સગા મહિલાઓ માટે સમસ્તીપુરમાં હસ્તકલા પ્રશિક્ષણ કેન્દ્ર, શ્રમિકોને જોડતી એક યોજના અને બેતિયામાં એક મહિલા ગૃહ વામા શક્તિ વાહિનીનું સંચાલન કરે છે. ઠાકુરના એનજીઓને મહિલાઓને વ્યવસાયિક પ્રશિક્ષણ આપીને આત્મનિર્ભર કરવા માટે એક સ્વાધાર ગૃહ ચલાવવાનું કામ પણ સોંપવામાં આવ્યું છે. ૧ ઑગસ્ટે પોલીસના દરોડામાં ત્યાંથી ભારે માત્રામાં નિરોધનાં પેકેટ, ઊંઘની ગોળીઓ અને કેટલીક ખાલી દારૃની બોટલો જપ્ત થઈ હતી. અહીં દેહવ્યાપાર થઈ રહ્યો હોવાનું અનુમાન લગાવવામાં આવી રહ્યું છે.